Hospitale weier glo om 450 kg-man van Jhb te behandelCorrie Le Grange. Foto: Verskaf ŉ Man van Edenvale in Johannesburg wat 450 kg weeg, se lewe is in gevaar aangesien geen staatshospitaal glo kans sien om hom te behandel nie. Corrie Le Grange (60) is in ŉ ernstige toestand by sy huis in Illiondale nadat vog oor die afgelope maand in sy liggaam begin opbou het. Sy niere is ook besig om in te gee. Linda McKenzie, ŉ lid van die Edenvale-gemeenskappolisiëringforum (GPF) wat die gesin bystaan om mediese hulp vir Le Grange te kry, het Woensdagoggend aan Maroela Media gesê Le Grange is nie meer by sy volle bewussyn nie en het begin yl. “Hy kry so swaar, hy moet net dringend mediese behandeling kry. Dit is so hartseer,” het ŉ emosionele McKenzie gesê. Le Grange se verloofde, Shammy Rademeyer, is glo ŉ kankerlyer en daarom is die paartjie se mediese fonds tans uitgeput, het McKenzie gesê. “Die privaathospitale waar ons hom wou laat opneem, verwag almal ŉ deposito voordat hy opgeneem word, tot soveel as R100 000. Corrie en Shammy het nie soveel geld nie,” het sy gesê. Sy het verduidelik dat ambulanse en mediese personeel van Emer-G-Med op bystand is om Le Grange hospitaal toe te neem en dat hulle sal help om hom uit die huis en in die ambulans te kry. Ongelukkig was daar nog geen hospitale wat aangedui het dat hulle hom sal opneem nie. “Die staatshospitale weier net om hom te vat, want hulle sê hulle het nie sulke groot beddens beskikbaar nie. Ons het gevra of ons nie twee beddens teen mekaar kan skuif met ŉ groot plank en ŉ dubbelbedmatras bo-op nie, maar die hospitale sê net die beddens sal nie die gewig kan hanteer nie.” Volgens Linda is hulle nou desperaat om geld in te samel sodat ŉ dokter en verpleegsters hom by die huis kan behandel. “Sover ek verstaan kan hulle met lokale verdowing en spuitnaalde die vog uit sy buik trek, vyf liter op ŉ slag. Maar ons sal ŉ dokter moet kry wat bereid sal wees om die prosedure hier by die huis te kom doen en die geld om daarvoor te betaal.” Enige persoon wat graag Le Grange wil bystaan, kan ŉ e-pos aan [email protected] stuur.